32006D1010
L 379/127
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 2006 година
относно невключването на фозалон в приложение I към Директива 91/414/ЕИО на Съвета и отнемането на разрешителни за продукти за растителна защита, които съдържат това вещество
(нотифицирано под номер C(2006) 6897)
(текст от значение за ЕИП)
(2006/1010/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално от член 8, параграф 2, четвърта алинея от нея,
като има предвид, че:
(1)
Член 8, параграф 2 от Директива 91/414/ЕИО предвижда, че една държава-членка може, по време на 12 годишен период след нотификацията на посочената директива, да разреши предлагането на пазара на продукти за растителна защита, които съдържат активни вещества, които не са включени в списъка на приложение I към упоменатата директива, които вече са на пазара две години след датата на нотификация, докато тези вещества постепенно са изследвани в рамките на работна програма.
(2)
Регламенти (ЕО) № 451/2000 (2) и (EО) № 703/2001 на Комисията (3) определят подробните правила за изпълнението на втория етап от работната програма съгласно член 8, параграф 2 от Директива 91/414/ЕИО и изготвят списък с активните вещества, които трябва да бъдат оценени с оглед тяхното включване в приложение I към Директива 91/414/ЕО. Този списък включва фозалон.
(3)
За фозалон ефектите върху здравето на хората и околната среда са оценени в съответствие с разпоредбите, определени в Регламенти (EО) № 451/2000 и (EО) № 703/2001 за област от употреби, предложени от нотификаторите. Нещо повече, посочените регламенти определят докладващите държави-членки, които трябва да представят съответните доклади за оценка и препоръки пред Европейския орган за безопасност на храните (EFSA) в съответствие с член 8, параграф 1 от Регламент (EО) № 451/2000. За фозалон докладващата държава-членка беше Австрия и цялата съответна информация е представена на 7 май 2004 г.
(4)
Докладът за оценка е бил проверен от държавите-членки и EFSA и представен на Комисията на 13 януари 2006 г. във вид на заключение на EFSA относно проверката на оценката на риска от пестициди на активното вещество фозалон (4). Този доклад е прегледан от държавите-членки и Комисията в рамките на Постоянния комитет по хранителната верига и здравето на животните и завършен на 14 юли 2006 г. във вид на доклад на Комисията относно прегледа за фозалон.
(5)
По време на оценката на това активно вещество бяха открити и други области, които предизвикват съмнения. Такъв е по-специално случаят относно риска за уязвими групи потребители, понеже не е доказано приблизителните излагания на фозалон да са приемливи. Нещо повече, някои от неговите метаболити и примеси се нуждаят от допълнителна токсикологична характеристика и са били открити допълнителни области, които предизвикват съмнения относно риска за птици, бозайници, водни организми, пчели и членестоноги, които не са обект на третиране.
(6)
Комисията е приканила нотификатора да представи своите коментари относно резултатите от проверката и относно това дали има, или не намерение допълнително да подкрепи веществото. Нотификаторът е представил своите коментари, които внимателно са разгледани. Независимо от предварителните аргументи, обаче, упоменатите съмнения са останали неразрешени и оценките, направени на базата на информацията, предоставена и оценена по време на експертните срещи на EFSA, не са показали, че може да се очаква, че при предложените за употреба условия, продуктите за растителна защита, които съдържат фозалон, да удовлетворяват като цяло изискванията, установени в член 5, параграф 1, букви a) и б) от Директива 91/414/ЕИО.
(7)
Затова фозалон не следва да бъде включен в приложение I към Директива 91/414/ЕИО.
(8)
Следва да бъдат взети мерки за да се гарантира, че съществуващите разрешителни за продукти за растителна защита, които съдържат фозалон, са отнети в рамките на определен период и не са подновени и че не са дадени нови разрешителни за тези продукти.
(9)
Всеки допълнителен период за обезвреждане, съхранение, предлагане на пазара и употребата на съществуващи запаси от продукти за растителна защита, които съдържат фозалон, разрешени от държави-членки, следва да бъде ограничен за период не по-дълъг от 12 месеца, с цел съществуващите запаси да бъдат използвани през не повече от следващия сезон на растеж.
(10)
Настоящото решение не ощетява действие, което Комисията може да предприеме на по-късен етап за това активно вещество в рамките на Директива 79/117/ЕИО на Съвета от 21 декември 1978 г. относно забраната за пускане на пазара и употреба на продукти за растителна защита, които съдържат някои активни вещества (5).
(11)
Настоящото решение не ощетява предоставянето на заявление за фозалон съгласно разпоредбите на член 6, параграф 2 от Директива 91/414/ЕИО с оглед на възможно включване в приложение I към директивата.
(12)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Фозалон не се включва като активно вещество в приложение I към Директива 91/414/ЕИО.
Член 2
Държавите-членки гарантират, че:
a)
разрешителните за продукти за растителна защита, които съдържат фозалон, са отнети до 22 юни 2007 г.;
б)
от 28 декември 2006 г. не са издадени или подновени никакви разрешителни за продукти за растителна защита, които съдържат фозалон съгласно дерогацията, предвидена в член 8, параграф 2 от Директива 91/414/ЕИО.
Член 3
Всеки допълнителен период, даден от държавите-членки в съответствие с разпоредбите на член 4, параграф 6 от Директива 91/414/ЕИО, е възможно най-кратък и изтича не по-късно от 22 юни 2008 г.
Член 4
Адресати на настоящото решение са държавите-членки.
Съставено в Брюксел на 22 декември 2006 година.